Man steeds kritiek na bom in motor ontplofOndersoekers besig op die toneel nadat die bom ontplof het. (Foto met vergunning van Greg Muller van Down South Towing) Die man van Kaapstad wat Vrydag kritieke beserings opgedoen het nadat ŉ bom wat in sy voertuig geplant was, ontplof het, is ŉ Britse burger. Kapt. Philani Nkwalase, woordvoerder van die Valke, het aan Maroela Media bevestig die 48-jarige Brit woon in Kaapstad, maar sê sy identiteit kan nie in die stadium bekendgemaak word nie. Die voorval het gister omstreeks 12:30 gebeur. Kapt. FC van Wyk, woordvoerder van die polisie, vertel die man het van sy huis in die Stonehurst-landgoed in die rigting van Ou Kaapse Weg gery toe die bom in sy motor op Steenbergweg ontplof het. Hy is in ŉ kritieke toestand na die hospitaal gehaas. Misdaadtoneelkenners, die polisie se bomspan en die honde-eenheid was ure lank op die toneel besig om die ontploffing te ondersoek en die toneel vir leidrade te fynkam. Die ondersoek is later aan die Valke oorgegee. Nkwalase het bevestig daar is vasgestel ŉ bom was onder die bestuurdersitplek van die motor geplant. Die man was alleen in die motor toe die bom ontplof het. Daar is op die voertuig beslag gelê vir nadere ondersoek. Nkwalase wou hom nie uitlaat oor die motief vir die voorval nie en sê dit sal deel vorm van die Valke se ondersoek. ŉ Saak van poging tot moord word ondersoek.